Det er umuligt at vinde en sag om førtidspension hos domstolene. Ingen borger har efter førtidspensionsreformen i 2013 vundet en sag om førtidspension.

Det viser en optælling fra advokat Mads Pramming, der talte under en høring om fleksjob- og førtidspensionsreformen onsdag.

Mads Pramming og advokatkolleger har ført flere sager om førtidspension hos domstolene, men har aldrig vundet.

Det på trods af, at Mads Pramming har ført sager til doms, hvor læger på stribe har sagt “ingen arbejdsevne” om borgeren, og hvor borgerens egen sagsbehandler har indstillet til førtidspension.

Laver det ikke om

Problemet er, at domstolene ikke har tradition for at prøve forvaltningens - i dette tilfælde Ankestyrelsens - skøn af.

Så når Ankestyrelsen har sagt nej til førtidspension, går domstolene ikke ind og laver det om.

- Standardsvaret hos domstolene er: “Der foreligger ikke det fornødne grundlag til at tilsidesætte Ankestyrelsens afgørelse”, siger Mads Pramming.

Han fortæller, at han i en typisk sag fremlægger sit syn på, hvorfor en borger bør tilkendes førtidspension. Dernæst kommer Ankestyrelsen på. Her handler det dog ikke så meget om den konkrete sag.

- Det handler om at vise dommeren, så det står lysende klart, at det her er et område, hvor han skal holde nallerne væk. At der er en tradition for, at her skal byretsdommeren ikke blande sig, siger Mads Pramming.

- Så kan man stille sig selv spørgsmålet: Kan domstolene ikke vurdere de her lægeerklæringer og kommunale udtalelser, som ligger til grund for førtidspensionssagerne, lige så godt som Ankestyrelsen? Jo. Og det gør de også, når vi fører tilsvarende sager mod forsikringsselskaber og pensionskasser. Og de sager vinder vi på stribe, siger Mads Pramming.

Et problem i systemet

Det er for så vidt ikke et problem, at borgerne taber førtidspensionssagerne. Mads Prammings pointe er, at det er måden, de taber på, der er problemet.

- Det taber nemlig sagerne, fordi domstolene ikke vil blande sig. Det gør, at vi har et problem i systemet. Det er et system uden kontrol.

Han understreger, at han hverken agiterer for, at der skal tilkendes færre eller flere førtidspensioner. Det er han som advokat ligeglad med.

- Mit problem består i, at Folketinget har skrevet nogle rettigheder ind i loven, som borgerne ikke får. Det er et retssikkerhedsproblem, siger Mads Pramming.

Mads Prammings oplæg fandt sted på en høring onsdag på Christiansborg, der var et slags startskud til evalueringen af den fem år gamle førtids- og fleksjobreform.

Ministeren har lovet justeringer af lovgivningen henover foråret.